Palje hooroobe goo
Musiɓɓe juɓe tedduɓe, suumayee on wonaa hoorugol ngol sattil, ko jogitagol ngol hoore mun e haɗaaɗi ɗin woni ko satti, awa haɗaaɗi ɗuuɗi hino ton tawayɗi hino baraaji hooruɗo on maa toode ɗin haɗaaɗi wona sabu haa korka makko kan bona ; yo Alla danndu en ! Kono Alla kadi danndii conndi woo si ndi haɓɓii !!
E nder ndee windannde ɗoo, en etoto janntagol yoga e ɗen palje nde tawde non hiɗe ɗuuɗi fota ; ɗi heƴataa e ɗerol !!
Paljere Aranere nden :
Ko yennugol huɗa, maa wowla sonnka, kennkita jala, jokka nani nani, maa ñoore e waddi ndiral, ekn
Ɗii sifaaji ɗoo musiɓɓe tedduɓe, ko haɗaaɗi ka diina men e tuma kala, tenntinii non e nduu lewru teddundu (Suumaaye).
Nulaaɗo (SAW) maaki : « Yennore julɗo on ko faasiqaaku, haɓideede makko ko keeferaagu »
Julɗo on hino duwaa howude reena ɗemngal makko ngal fewndo kala, foti ko e suumayee maa ko hinaa ɗun !!
Paljere Ɗimmere nden :
Ko funnsugol ka ñaametee, liiba haa lutta bonora e nder hen ; tawa waasuɓe goo hino lelliri ko ñaama, ɗunɗon ko faayere yo Musiɓɓe julɓe, eɓɓanen ko ñaameten kon ka suumayee, si luttii okkitiren hatonnjiɓe ɓen...
Paljere Tammere nden :
Ko ɗaanagol feƴƴiinita e ñalormaaje suumayee ɗen fii wota so'u korka kan ; ɗun wona sabu haa julɗo on derfa juulugol e maqtu, maa julde jamaa..., nde tawde non kannko julɗo on himo duwaa hebbinorde dewe heewude wonndude e korka kan haa no moƴƴereeji ɗuuɗira ka Alla, wano duumagol e janntagol, maa janngugol Alqur'aana, ekn...
Paljere Nayaɓere nden :
Ko duumagol e ndaarugol Tele jemma e ñalorama haa tawa ɗun wonay sabu naɓugol waqtu buy wonande julɗo on !
Musiɓɓe Julɓe Tedduɓe, ko no mi holliri non ka fuɗɗorde, sugu ɗee palje yoga e men ɗoo hino ɗuuɗi fota fota, kono ɗiiɗoo ko tawaaɗi e ɓuruɗi mawnude ; hay si tawii wonaa kannji foɓ nii, miɗo haaɗa wano ɗoo haa ñannde goo kadi !
Yo Alla jaɓan e korka men kan !! Aamiin
Tafsir BALDE
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn